讀東坡疊嶂圖有感因次其韻
作者：張九成
朝代：宋

paragraphs: 虬鬚英武喧天淵，當時功臣畫凌煙。
漢家驍騎才三萬，北攻稽落書燕然。
勳名鼎鼎磨星斗，百年衰落歸黄泉。
人間萬事都如夢，不如掛冠神武尋山川。
我昔曾登會稽頂，逍遥疑在羲皇前。
下觀濤江卷飛雪，旁看秦望森摩天。
祖龍定是同鮑臭，鴟夷却得携妖妍。
悠然會意不復出，倚鋤便欲耕春田。
君不見淵明歸去傳圖畫，伯時妙手垂千年。
我藏東絹今拂拭，正欲寫此春江浩渺山連娟。
更要元龍湖海士，百尺樓中相對眠。
玉京蓬島置勿問，人間今是地行仙。
岷江寥寥三峽遠，此心欲往知何緣。
煩君斷取來方丈，徑入東坡疊嶂篇。